
ОТНОСНО:	Предложения за нормативни промени за осигуряване на безопасната експлоатация на асансьорите

УВАЖАЕМА ГОСПОЖО ФРОЛОЖКА,
Във връзка с Ваше писмо с вх. № 90-03-718(4) от 6.10.2025 г. с предложения за нормативни промени за осигуряване на безопасната експлоатация на асансьорите и предотвратяване на опасни ситуации, предизвикани от проблеми в стабилността и конструкцията на повдигателните механизми на асансьорите, Ви информираме за следното:
Както вече Ви информирахме с писмо наш изх. № 90-03-718(3) от 1.10.2025 г. асансьорите са определени като съоръжения с повишена опасност, съгласно чл. 32 от Закона за техническите изисквания към продуктите (ЗТИП) и във връзка с това те се пускат в експлоатация след регистрация по реда на Наредбата за безопасната експлоатация и техническия надзор на асансьори (НБЕТНА), приета с ПМС № 75 от 2003 г., и подлежат на технически надзор по реда на същата наредба. Повдигателният механизъм на асансьорите е определен като основна тяхна съставна част в легалната дефиниция за „ремонт“, съгласно § 1, т. 6 от НБЕТНА. Повдигателните механизми на асансьорите нямат друга самостоятелна функция в сградите, където са поставени, освен да обслужват съответните им асансьори. Осигуряването на стабилността на повдигателните механизми по време на експлоатация, също така е пряко свързано с осигуряване на нормалното и правилно функциониране на тези механизми и на асансьорите като цяло, т.е. следва контролът на повдигателния механизъм да е част от техническия надзор на асансьорите, извършван от лицата оправомощени по реда на ЗТИП и НБЕТНА. 
1. Изразяваме следното становище относно предложенията за нормативни промени в Закона устройство на територията (ЗУТ) и негови подзаконови нормативни актове.
[bookmark: _GoBack]Голяма част от направените от Вас предложения за нормативни промени се отнасят до възлагане на отговорност на органите на строителния контрол при осъществяване на контрол върху бетоновия фундамент, за който се монтира асансьорната уредба и асансьорната шахта, като част от сградата. Във връзка с това Ви информираме, че след завършване на строежа и въвеждането му в експлоатация по реда на ЗУТ, законодателят е предвидил минимални гаранционни срокове за изпълнени строителни и монтажни работи, съоръжения и строителни обекти за осигуряване нормалното функциониране и ползване на завършените строителни обекти и отстраняване на скритите дефекти след приемането им и въвеждане в експлоатация (ползване). Тези срокове са нормирани в чл. 20 на Наредба № 2/2003 г. за въвеждане в експлоатация на строежите в Република България и минимални гаранционни срокове за изпълнени строителни и монтажни работи, съоръжения и строителни обекти. Строителят има задължението при настъпване на дефекти в строителството, преди изтичане на минимално определените гаранционни срокове да ги отстрани за своя сметка.
При установяване на проблем, вкл. след извършен технически надзор по реда на ЗТИП и НБЕТНА, в осигуряването на стабилността на повдигателните механизми на асансьор при съществуващи сгради етажна собственост в експлоатация, с изтекли минимални гаранционни срокове, етажната собственост (собствениците на имота) може да възложи изготвяне на технически паспорт на сградата по реда на Наредба № 5/2006 г. за техническите паспорти на строежите (Наредба № 5/2006 г.) (обн., ДВ, бр. 7 от 2007 г.),, след извършено обследване от консултант по реда на чл. 176в от ЗУТ (лице извършващо оценяване на съответствието на инвестиционните проекти и/или упражняващо строителен надзор), получил удостоверение по реда на наредбата по чл. 166, ал. 2, или от проектанти от различни специалности с пълна проектантска правоспособност. Във връзка с това консултантът е компетентното и оправомощено техническо лице, на което етажната собственост следва да възложи обследване на съответната сграда в експлоатация, в резултат на което консултантът да предложи мерки за поддържане на сградата и сроковете за извършване на ремонти.
Законодателят е предвидил редът за извършване на обследването на строежите да се определя с наредбата по чл. 176а, ал. 6, а именно Наредба № 5/2006 г. (а не като разпоредби в самия закон). В същността на обследването на съществуващ строеж е да се установят неговите действителни технически характеристики, свързани с изискванията по чл. 169, ал. 1 - 3 ЗУТ (чл. 20, ал. 1 от Наредба № 5/2006 г.). Съгласно чл. 21, т. 3, 4 и 5 от Наредба № 5/2006 г. след установяване на действителните технически характеристики следва да се извърши техният анализ и оценка за съответствието им с нормативните стойности, определени с нормативните актове, действащи към момента на въвеждането на строежа в експлоатация, както и да се разработят мерки и да се състави доклад за резултатите от обследването и за възможностите за изпълнение на съществените изисквания по чл. 169, ал. 1 ЗУТ, в т.ч. оценка за сеизмичната осигуреност на строежа в съответствие с действащите към момента на обследването нормативни актове. Съгласно чл. 23, ал. 2 от наредбата в оценката на техническите характеристики на строежа се включва и оценката за степента на риска за настъпване на аварийни събития, опасността за обитателите и др. 
Обръщаме внимание, че не е приложимо в Наредба № 5/2006 г. да се изброяват, отделни елементи на даден строеж, които са обект на обследване, защото се обследва целия строеж. 
Информираме Ви, че посочената от Вас Наредба № 2 от 2009 г. за избор и проектиране на асансьорни уредби в жилищни и общественообслужващи сгради (обн., ДВ, бр. 46 от 2009 г.) е наредба, издадена на основание на ЗУТ с определен обхват за избор и проектиране на асансьорните уредби в процеса на разработване на инвестиционния проект по реда на ЗУТ. Не е в предмета на тази наредба да определя функции на контролните органи при експлоатацията на асансьорните уредби.
Във връзка с горното след установяване на проблеми при извършен технически надзор по реда на ЗТИП и НБЕТНА в осигуряването на стабилността и/или конструкцията на повдигателните механизми на асансьори в съществуващи сгради в експлоатация, с изтекли минимални гаранционни срокове, съответният орган за технически надзор следва да сезира собствениците на сградата. В този случай собствениците могат да се обърнат към съответните правоспособни лица за извършване на обследване на строежа по реда на ЗУТ - към консултант по реда на чл. 176в от ЗУТ, получил удостоверение по реда на наредбата по чл. 166, ал. 2, или към проектанти от различни специалности с пълна проектантска правоспособност.
2. Изразяваме следното становище относно предложенията за нормативни промени в Закона за управление на етажната собственост (ЗУЕС).
1.1. По отношение предложението за промяна на определението „Необходим ремонт“, регламентирано в § 1, т. 8 от Допълнителните разпоредби на ЗУЕС, следва да се обърне внимание, че предложеният нов текст (чието съдържание е: „Необходим ремонт“ е ремонтът, който цели запазване на строежа и предотвратяване на неговото увреждане, включително осигуряване на безопасността и носимоспособността на конструктивните елементи на сградата и на съоръженията с повишена опасност, монтирани в нея) смислово, а и като цел кореспондира с т. 9 от посочения § 1, която регламентира определението за „Неотложен ремонт“, а именно: Дейност за предотвратяване разрушаването на сградата, на нейни конструктивни елементи, общи части, инсталации или части от тях, както и за отстраняване на значителни повреди и деформации, водещи до опасност за живота и здравето на собствениците, ползвателите, обитателите и други лица, до нанасяне на увреждане на околната среда и на близкостоящи сгради. 
С оглед на горното намираме, че предложената промяна не е необходима, още повече, че настоящият текст на визираната т. 9 от § 1 от една страна е по-детайлен, а от друга законодателят е въвел и елемент на неотложност. ЗУЕС ясно е разграничил определенията за необходим и неотложен ремонт. Все пак е уместно да се отбележи, че при предстоящо изменение или допълнение в ЗУЕС може да се обсъди, в определението за „Неотложен ремонт“ да се добавят и съоръженията, в т.ч. и тези с повишена опасност. 
По повод останалите предложения, които да бъдат включени в предлаганото изменение, а именно: „Необходимите ремонти се установяват и предписват въз основа на техническия паспорт на сградата по чл. 176в от Закона за устройство на територията и Наредба № 5 от 2006 г., както и при условията на Наредба № 2 от 8 юни 2009 г., когато се касае за асансьорната шахта и бетоновия фундамент. Компетентните органи на строителния контрол или консултантите с правомощия по чл.166 и чл. 176в ЗУТ издават предписания за извършване на необходим ремонт. Предписанията за необходим ремонт са задължителни за етажната собственост и не подлежат на отмяна чрез решение на общото събрание“ следва да се има предвид, че  разпоредбите на разглеждания § 1 дават уредба единствено на определенията на използваните в ЗУЕС понятия. Същият мотив за неприемане имаме и относно предложението за въвеждане в Допълнителните разпоредби на ЗУЕС на нова т. 20, регламентираща определението за „Технически паспорт“.
По предложението за създаване на нова ал. 4 на чл. 11 от ЗУЕС, според която: Решения на общото събрание не могат да отменят или отлагат изпълнението на задължителни предписания за необходим ремонт, издадени по реда на §1, т. 8 от Допълнителните разпоредби.“, е необходимо да се изтъкне, че и към момента в ЗУЕС не е предвидена възможност общото събрание на собствениците в сграда или отделен вход, които са в режим на етажна собственост да имат възможност да взимат решение за отмяна на акт на държавен орган от централната изпълнителна власт или орган на местната власт, издаден във връзка с изпълнение на правомощията му. Апропо въвеждането на подобен текст е напълно излишно, тъй като според действащото в Република България законодателство, а и действащите като цяло правни принципи и правен ред, частноправните субекти въобще не разполагат с възможност за произнасяне в посока отмяна на актовете на посочените органи. Способите за защита срещу тези актове се изразяват във възможност за тяхното оспорване по предвидения в закона ред.
Що се отнася до предложението за създаване на нов чл. 11а от ЗУЕС трябва да се акцентира, че предложените текстове се припокриват с действащата разпоредба на чл. 49 от ЗУЕС, която регламентира възможността, при липса на предприети действия от страна на етажната собственост кметът на общината или района или оправомощено от него длъжностно лице да извърши проверка и да издаде заповед, с която да задължи собствениците да осъществят в определен срок неотложния ремонт, а ако заповедта не е изпълнена в срок или е допуснато предварително изпълнение по нея, неотложният ремонт да се извърши от кмета на общината или района, като в тези случаи въз основа на заповедта и платежните документи за извършените разходи се издава изпълнителен лист в полза на общината или района за събиране на вземането по реда на ГПК (ал. 4 и ал. 5 на чл. 49 от ЗУЕС). В този дух е и разпоредбата на чл.195, ал. 4 от ЗУТ, съгласно която кметът на общината издава заповед, с която задължава собственика да извърши в определен срок необходимите ремонтни и възстановителни дейности за поправяне или заздравяване на обекта, ако са налице обстоятелствата по чл. 195, ал. 3 от ЗУТ.
По отношение на предложението за създаване в ЗУЕС на нова „Глава осма а“ и предложените в нея текстове на нов чл. 55а следва да се има предвид, че засегнатите въпроси касаят техническа експертиза и преценка, респективно законодателна такава. 

